《小憩月华寺问智药眉山两公遗迹》
宋代·曾丰

韶溪经其前，曹溪纬其背。
峥嵘两溪间，月华得吾爱。
开山不知谁，立屋已忘代。
寺碑兵火余，断石犹未废。
始淂智药公，与法作无碍。
梁题烟煤中，残墨犹未败。
始得眉山公，与寺为不坏。
余诗谩赘疣，满壁空癣疥。
我生迟百年，生与眉山背。
鸟为娇人声，山作傲物态。
老大堂头僧，曾受智药戒。
试从言下挑，要看急中对。
寺以月华名，中包法妙界。
方当月未生，敢问华安在。
得月而忘华，堂头大机械。
更和月也忘，始出机械外。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。